
Közösségi média hatása a zeneiparra

Kulcsszavak: zeneipar; közösségi média; digitális média; médiafogyasztás; zenehallgatás
A zene generációk óta jelen van a mindennapjainkban: hallgassuk akár kazettáról, lemezről vagy okoskészülékeinkről, meghatározhatja a hangulatunkat vagy döntéseinket is. Kutatásom a zeneipar világába vezet, ahol a közösségi média hatásait elemzi három dimenzió mentén. A kutatási kérdések különböző módszertanokkal érintik a zeneipari szereplők hozzáállását, a fogyasztói médiafogyasztás átalakulásának és a közösségi média preferenciák vizsgálatát.
A dolgozat multidiszciplináris megközelítést alkalmaz, mely magában foglalja a szakirodalmi áttekintést, kvantitatív és kvalitatív adatgyűjtést, utóbbinál mélyinterjúkat és fókuszcsoportos elemzéseket. A zenehallgatási szokásokat és a közösségi média használatát a Z generáció körében vizsgálom, különös figyelemmel az új médiafogyasztási trendekre, mint a prosumerek szerepe és a rövid formátumú audiovizuális tartalmak terjedése. Az elemzés során a zeneipar és a digitális média kapcsolódási pontjait tárom fel, beleértve a műfaj legtöbb ágát, köztük a podcasteket és videoklipeket is.
Eredményeim azt mutatják, a zeneipari szakma felkészült és nyitott a közösségi média világára, azonban érezhető nyomás az alkotókon/kiadókon. Hat klaszter megalakításával általánosságban leírható a hazai zenehallgatók összetétele és a szokások változása. Számszerű eredményeimet a kvalitatív vizsgálatok által létrehozott perszónák segítik. A teljes megértéséhez a zenéhez és a közösségi médiához való viszonyunkat is vizsgálom a szakirodalom áttekintésével.
A kutatás célja, hogy átfogó képet adjon a közösségi média zeneiparra gyakorolt hatásairól, és javaslatokat tegyen a zeneipar szereplői számára a digitális kor kihívásaira való reagálásra. Összességében egy általánosan hasznosítható, friss irányokat mutató dolgozat, amely megfelelően kidolgozott alapot szolgáltathat további kutatásoknak, így akár a podcastek vállalati alkalmazásáról vagy eseménymarketingről szóló tudományos munkáknak.



